ફાગણી પૂનમ આવે તે પહેલાંથી જ રણછોડ ભક્તો ડાકોરનો માર્ગ પકડે છે. ફાગણી પૂનમે ભગવાન રણછોડરાયનાં દર્શન કરી ભક્તનું હૈયું ભાવવિભોર બની જાય છે. તે આનંદથી ગદ્ગદ્ થઇ જાય છે. ફાગણી પૂનમે ડાકોરમાં મસ્તીની હેલી હોય છે. પ્રભુને સોના રૂપાની પિચકારીથી કેસરમિશ્રિત જળ છંટાય છે. આ જળના અમીછાંટણાં પોતાની ઉપર પડે તેવી લગભગ દરેક ભક્તની ઇચ્છા હોય છે. હોળી એટલે આપણી પરંપરાઓનો રંગોત્સવ. હોળી એટલે પ્રેમનો ઉત્સવ. ફાગણ માસમાં આવતી હોળી દ્વારા લગભગ દરેક પ્રજાજન ફાગણનું સ્વાગત કરે છે. ભગવાન દ્વારકાધીશ ડાકોરમાં પધાર્યા ત્યારથી આ ફાગણી પૂનમ સહિત દર પૂનમે શ્રદ્ધાળુઓ ભગવાન રણછોડરાયનાં દર્શન કરવા અચૂક પધારે છે. કહેવાય છે કે પૂનમને દિવસે જે ભક્તો ભગવાનને હિંચકે હિંચકતા જુએ છે તેનો મોક્ષ થાય છે. ફૂલ હિંચકે ભગવાન ધૂળેટીના દિવસે ઝૂલે છે. આ દિવસનું પણ ડાકોરમાં ઘણું મહત્ત્વ હોય છે.